Svetovni dan bolnikov
2020-02-10 - 2020-02-11
Za svetovni dan bolnikov, ki bo kot vsako leto 11. februarja, na god Lurške Matere Božje, je papež Frančišek napisal poslanico z naslovom Pridite k meni vsi, ki ste utrujeni in obteženi, in jaz vam bom dal počitek (Mt 11,28).
Pri nas bo osrednja slovesnost kot vsako leto v narodnem svetišču Marije Pomagaj na Brezjah v torek, 11. februarja, ob 10. uri. Vodil jo bo murskosoboški škof msgr. dr. Peter Štumpf SDB.
Svetovni dan bolnikov in njegovo bližino naj zaznamuje naša večja pozornost do bolnikov in trpečih. K temu spodbujajmo tudi tiste, ki so blizu bolnikom in vsem, ki zanje skrbijo. Poudarek naj bo tudi na katehezi. Pozornost in hvaležnost pa pokažimo v teh dneh tudi do vseh zaposlenih v zdravstvu in v drugih ustanovah.
Spodbujen ob papeževi poslanici za svetovni dan bolnikov in Lurški Materi Božji se vam zahvaljujem za vašo bližino bolnim, ko že uresničujete papeževe besede v letošnji poslanici: »Ko enkrat prejmemo počitek in Kristusovo tolažbo, smo poklicani tudi sami postati počitek in tolažba za brate, s krotko in ponižno držo, po zgledu Učitelja.«
Msgr. Miro Šlibar,
voditelj za pastoralo zdravja pri SŠK
Vir: Katoliška Cerkev

Uporaba video vsebin v pastorali
2020-02-12 08:30 - 11:00 (Europe/Ljubljana)
Izobraževanje o uporabi filmov in drugih video vsebin s krščansko tematiko v pastorali; prepoznavanje vsebin, njihov namen in uporabnost. Tovrstni seminar bosta vodila režiser in snemalec David Sipoš in scenarist Rok Andres s sodelavci v sredo, 12. februarja 2020, od 9.30 do 12.00 v župnijski dvorani v Kosezah, Podutiška cesta 20.
Povabite tudi svoje pastoralne sodelavce in skupaj prepoznajmo možnosti in priložnosti, ki nam jo ponuja sodobna video tehnika in z njo povezana katoliška vsebina.
Zaradi lažje organizacije prosim, da število udeležencev iz svoje župnije vnaprej prijavite na Pastoralno službo (01 234 26 40 ali ps.lj@rkc.si).
Igor Dolinšek
voditelj PS

Zimski duhovni odmik s postenjem 2020
2020-02-15 - 2020-02-22
Zimski enotedenski duhovni odmik s postenjem bo v Nazarjah od 16. do 22. februarja 2020.
Postenje bo trajalo od nedelje zvečer do sobote popoldne, ob vodi, sadnih in zelenjavnih sokovih, čajih, kefirju in juhah. Gospod nas je tako čudovito ustvaril, da njegov Duh vodi delovanje in obnavljanje našega telesa. Duhovne vaje s postenjem nas odprejo naši globoki resnici, ki je vir nepremagljivega veselja in poguma za življenje: On je naše prebivališče, mi pa njegovo. Prostor srečanja smo in ljubezni, ki nas za vedno oživlja, poživlja in podarja. Post spodbuja notranje razpoloženje za poslušanje Kristusa in prehranjevanje z njegovo besedo odrešenja. S postom in molitvijo mu dovolimo, da pride potešit najglobljo lakoto, ki jo doživljamo v notranjosti: lakoto in žejo po Bogu. Cilj posta je torej jesti resnično jed, ki je izpolnjevanje Očetove volje.
Voditelja: p. dr. Viljem Lovše in Karmen Kristan.
Informacije na spletu: https://pvililovse.wixsite.com/duhovni-odmiki/duhovni-odmik-s-postenjem,
PRIJAVA: https://forms.gle/oN8Ge5QgZGQMgGGb6, po e-pošti: karmen.kristan@gmail.com ali na GSM: 041-955-219

Obletnica ustanovitve samostojne Slovenske škofovske konference
2020-02-18 - 2020-02-19
19. februarja 1993 je bila ustanovljena samostojna Slovenska škofovska konferenca.
Slovenski škofje so bili do ustanovitve samostojne Slovenske škofovske konference (SŠK) 19. februarja 1993 z drugimi škofi na področju nekdanje Jugoslavije povezani v Jugoslovansko škofovsko konferenco (JŠK), znotraj katere je bila 20. junija 1983 ustanovljena Slovenska pokrajinska škofovska konferenca (SPŠK).
Zgodovinski oris
Slovenski škofje so na seji 25. julija 1992 pripravili osnutek statuta samostojne Slovenske škofovske konference. Papež Janez Pavel II. (1978–2005) je po pridobitvi pozitivnega mnenja Kongregacije za škofe in Urada za odnose z državami pri Državnem tajništvu Svetega sedeža, 19. februarja 1993 v skladu z normami in določbami cerkvenega prava potrdil statut samostojne Slovenske škofovske konference.
S tem je Katoliška Cerkev v Sloveniji dobila večjo pravno trdnost in samostojnost. Papež Benedikt XVI. je 7. aprila 2006 v Cerkvi na Slovenskem ustanovil tri nove škofije (v Celju, Murski Soboti in Novem mestu). Dotedanjo mariborsko škofijo je povzdignil v nadškofijo in metropolijo ter tako preoblikoval enotno cerkveno pokrajino v Sloveniji. Na novo imenovani škofje so bili maja in junija 2006 tudi umeščeni.
Vir: Katoliška Cerkev

Teološki simpozij 2020
2020-02-19 08:00 - 12:00
Teološki simpozij, ki ga organizira Teološka fakulteta UL, bo daljna priprava na novo pastoralno leto, ki bo posvečeno mladim. Papež Frančišek je na začetku svoje pastoralne spodbude Kristus živi zapisal, da želi mladim najprej povedati, da Kristus živi in jih želi žive. On je v njih, z njimi in nikoli ne odide (2019, 1-2). S teološkim simpozijem želimo pokazati, kako so mladi odprti za presežnost, čeprav se njihovo iskanje dogaja v okvirih sveta, ki jih obdaja in pogojuje njihovo mišljenje. Preko treh predavanj bomo poskusili odgovoriti na vprašanja:
Kakšne so vstopne točke, ki mlade odpirajo k presežnosti, in kako se lahko sporočilo vere inkulturira v njihov svet? Kako v mladih prepoznati antropološke konstante hrepenenja in vere ter kako mlade sprejeti za pristne sogovornike? Kakšne so najgloblje želje mladih in njihove potrebe? Kako Sveto pismo gleda na mlade? Kako je Kristus v njih in z njimi? Na kaj moramo biti posebej pozorni pri pastorali mladih?
Dnevni red:
9.00 Uvodna molitev
9.10 Uvodni pozdrav (nad)škofa
9.20 Mladi in odprtost do presežnosti (prof. dr. Branko Klun)
10.00 Pogovor po predavanju
10.15 Odmor
10.45 Hrepenenja, potrebe in želje mladih (asist. dr. Drago Jerebic)
11.25 Pogovor po predavanju
11.40 Svetopisemski pogled na mlade (asist. dr. Matjaž Celarc)
12.20 Pogovor po predavanju z vsemi predavatelji
12.55 Sklepna molitev
13.00 Možnost kosila
Teološki simpozij bo v Stični 19. februarja 2020 (metropolija Ljubljana)
Lepo vabljeni vsi duhovniki, redovniki in redovnice in katehisti in katehistinje.
Ivan Platovnjak DJ
koordinator teološkega simpozija

Praznik sedeža apostola Petra
2020-02-21 - 2020-02-22
Apostoli so sestavljali poseben zbor, ki ga Sveto pismo pogosto imenuje »dvanajsteri«. Kristus je temu zboru kot celoti izročil vodstvo svoje Cerkve, oznanjevanje in širjenje božjega kraljestva, nalogo posvečevati ljudi. Med apostoli je dal posebno nalogo enemu Petru. Te njegove službe se Cerkev spominja s praznikom, ki nosi ime Sedež apostola Petra.
Že tedaj, ko ga je poklical, je Jezus Petru spremenil ime, kar pomeni, da ga je izbral za pomembno poslanstvo. Uprl je pogled vanj, poroča evangelist Janez, in mu rekel: »Ti si Simon, Janezov sin. Imenoval se boš Kefa« (to pomeni Peter). V evangelijih je Peter 114-krat omenjen na prav poseben način. Utemeljitev za Petrovo prednost je njegova izpoved vere pri Cezareji Filipovi: »Ti si Kristus, Sin živega Boga.« Jezus ga je najprej blagroval, potem pa mu je dejal: »Jaz pa ti povem: Ti si Peter (Skala) in na to skalo bom sezidal svojo Cerkev in peklenska vrata je ne bodo premagala. Dal ti bom ključe nebeškega kraljestva …« Oblast ključev je mnogo več kot nekakšna služba vratarja. Ključi kraljestva pomenijo oblast kraljevega namestnika v odsotnosti vladarja Jezus je torej Petru obljubil, da bo njegovem odhodu s tega sveta postal njegov namestnik. Dal mu je tudi oblast »zavezovanja« in ‘razvezovanja’, ki pomeni: kar bo Peter v skladu s Kristusovo voljo ukazal ali prepovedal, to bo ukazano ali prepovedano tudi v nebesih.
Po vstajenju je Kristus to učiteljsko in vodstveno oblast zavezovanja in razvezovanja izročil vsem apostolom. Drugi vatikanski koncil pravi, da je Kristus apostole postavil kot zbor ali trdno skupnost; na čelo tega zbora pa je dal iz njihove srede izbranega Petra. »Gospod je Cerkev postavil na apostole in sezidal na svetega Petra, njihovega prvaka, glavni vogelni kamen pa je sam Kristus Jezus.« Vsak Petrov naslednik ali papež je najprej škof krajevne Cerkve v Rimu, potem je patriarh Zahoda, to se pravi latinskega dela Cerkve, končno pa mu pripada še tretja služba nasledstvo apostola Petra in s tem od Gospoda postavljena služba prvenstva nad vso Cerkvijo.
Že v 4. stoletju so marsikje slovesno obhajali spomin na ustanovitev škofijskega sedeža. Tako slavje se omenja že v 4. stoletju tudi v Rimu in sicer 22. februarja. Ob tej priložnosti so v Rimu naglašali posebno odliko Petrovega sedeža, ki je v tem, da je sam Kristus dal apostolu Petru najvišjo službo v Cerkvi. V frankovski državi so praznovali spomin na podelitev ključev nebeškega kraljestva apostolu Petru 18. januarja. Papež Pavel IV. je leta 1558 določil, naj se 18. januarja praznuje spomin na sedež svetega Petra v Rimu, 22. januarja pa spomin na Petrov sedež v Antiohiji. Po novem koledarju je ostal samo današnji praznik z imenom Sedež apostola Petra brez omembe kraja. Za verne ljudi je to dan molitve za papeža, vrhovnega pastirja Božjega ljudstva.
Vir: Revija Ognjišče.

Pohod po poti blaženega Alojzija Grozdeta in mučencev Mirnske doline
2020-02-23 09:30
Pohod po poti blaženega Alojzija Grozdeta in mučencev Mirnske doline, od Mirne do Šentruperta, bo v nedeljo, 23. februarja 2020, po sveti maši ob 10.30, pod župnijsko cerkvijo Sv. Janeza Krstnika na Mirni.
Pot se bo odvijala po lepi dolenjski pokrajini čez tri spominske postaje, ki so pomembne za razumevanje hudega medvojnega trpljenja in mučeniških smrti nekaterih junaških osebnosti, ki so se, tako ali drugače, zoperstavili revolucionarnemu terorju na območju Mirnske doline v letih 1942-43. Prva postaja bo križ v dolini Vejeršce pri Mirni, prizorišče mučeniške smrti blaženega Alojzija Grozdeta, naslednja bo cerkev Sv. Frančiška Ksaverija na Veseli Gori, kjer vstajenja čakajo župnik Franc Nahtigal, kaplan Franc Cvar in bogoslovec Janez Hočevar, nazadnje pa se bomo na pokopališču v Šentrupertu spomnili še pobitih članov Mavsarjeve družine in ostalih žrtev.
Pot je lahka, pretežno asfaltna in dolga približno 13 km. Pohod se začne in konča na Mirni in bo skupaj trajal predvidoma okrog štiri ure.
Za dodatne informacije: 031 278 486.

Robert Kaše
Vir: Katoliška Cerkev

Apostol Matija, praznik
2020-02-23 - 2020-02-24
Izvoljeno ljudstvo stare zaveze je sestavljalo dvanajst izraelskih rodov, božje ljudstvo nove zaveze pa simbolično predstavlja dvanajst apostolov, ki jih je Jezus izbral iz vrst svojih učencev za svoje najožje sodelavce in nadaljevalce svojega poslanstva. Namesto Jezusovega izdajalca Juda Iškarijota, ki si je vzel življenje, so dvanajsteri po Gospodovem vnebohodu izvolili »nadomestnega apostola«. Volitev so opravili z žrebom, ki je določil Matija.
Volitve je vodil apostol Peter, ki so mu drugi apostoli priznavali prvenstvo. V svojem nagovoru pred volitvami je navedel dva pogoja, ki ju mora izpolnjevati bodoči dvanajsti apostol: da je bil med Jezusovimi učenci od začetka njegovega javnega delovanja ter da je videl vstalega Gospoda. Naloga apostolov je namreč oznanjati Jezusov nauk in pričevati o njegovem vstajenju. Matija je bil najbrž med tistimi dvainsedemdesetimi, ki jih je Jezus »poslal pred seboj po dva in dva v vsako mesto in kraj, kamor je hotel sam priti,« kot piše evangelist Luka, in jim pred odhodom dal podobna navodila kot apostolom. Poleg Matija je bil kandidat za »nadomestnega apostola« še Jožef Barsaba z vzdevkom Justus (Pravični). Po žrebu je Bog izbral Matija in ga dal Cerkvi za apostola. Tako se je uresničil pomen njegovega imena, ki ga slovenimo z Bogdan, čeprav bi bilo pravilneje reči Božidar.
Sveto pismo o apostolu Matiju ne pove nič drugega kakor to, kar je zapisano o njegovi izvolitvi. O njegovem delovanju govori apokrifni spis Dejanja Andreja in Matija v mestu ljudožercev iz 2. stoletja, ki so si ga izmislili krivoverski gnostiki, ki so Matiju podtaknili tudi Evangelij po Matiju. Srednjeveška Zlata legenda pripoveduje, da je apostol Matija misijonaril v Makedoniji, kjer je storil veliko čudežev in nazadnje umrl kot mučenec. Staro izročilo pa ve povedati, da je Matija oznanjeval evangelij najprej po Judeji, nato pa med pogani v Etiopiji, kjer je okoli leta 63 umrl mučeniške smrti: najprej so ga pobili s kamenjem, potem pa s sekiro obglavili, zato ga najpogosteje upodabljajo s sekiro. Za svojega zavetnika so si ga izbrali tisti obrtniki, ki pri svojem delu uporabljajo ostra orodja: mesarji, tesarji, krojači pa tudi drugi: stavbeniki in kovači ter celo slaščičarji slednje je treba povezati s pregovorom: »Svet’ Matija led razbija, če ga ni, ga naredi«, ki je v taki ali podobni obliki znan po vsej Evropi. Ta pregovor hoče povedati, da ima ta svetnik ‘oblast’ odločati, ali bo zime konec ali se bo začela znova.
Njegov praznik se obhaja 24. februarja (nekdaj se je v prestopnem letu preselil na 25. februar), po novi preureditvi koledarja je prestavljen na 14. maj, pri nas ga zaradi prastare navade slavimo 24. februarja.
O imenu Matija piše Janez Keber v svojem Leksikonu imen, da je “manj pogosto moško ime” ter pove, da je bilo leta 1971 v Sloveniji 3581 oseb s tem imenom. Bolj je razširjena različica Matjaž (teh je bilo na slovenskih tleh leta 1980 kar 6.498). Zelo redke pa so različice: Matiček, Matic, Matjaš in Matjažek. Prek skrajšane oblike Tjaš je nastalo žensko ime Tjaša. Danes godujejo tudi tisti, ki jim je ime Bogdan ali Bogdana.
Vir: Revija Ognjišče

Projekcija filma Srce se ne boji
2020-02-28 18:00
Igrano-dokumentarni film “Srce se ne boji” predstavlja življenje Alojzija Grozdeta, spremlja njegovo pot iz revnega dolenjskega okolja do perspektivnega dijaka ter njegovo tragično smrt. Projekcija filma s pogovorom z izvajalci bo v dvorani nad zakristijo, 28. februarja, po večerni sveti maši, ob 19. uri.
Film o življenju Alojzija Grozdeta je nastal predvsem zaradi izjemne zgodbe, ki jo ponuja Grozdetova biografija. Njegov namen pa je širši javnosti predstaviti osrednje poudarke njegovega življenja in zgodovinsko situacijo, ki je privedla do njegove smrti in razglasitve za blaženega. Igrani prizori dopolnjujejo dokumentarno pripoved in jo približajo sodobnemu gledalcu.
V filmu, ki je nastal v produkciji Studia Siposh, je več kot 20 nastopajočih. Vlogo Alojzija Grozdeta so odigrali trije mladi igralci, ki ga predstavljajo v različnih obdobjih njegovega življenja. Dokumentarni film je večinoma posnet na Dolenjskem, pripravila ga je avtorska ekipa z več kot 70 sodelujočimi, ki so bili z grozdetovskim navdušenjem vpeti v različne vloge in zadolžitve.
Projekcija filma “Srce se ne boji” bo v dvorani nad zakristijo bazilike Marije Pomagaj v petek, 28. februarja 2020, ob 19. uri. Po projekciji filma sledi pogovor z ustvarjalci.
Lepo vabljeni!
Vir: Marija.si

Duhovna obnova za duhovnike, animatorje in posvečene Jezusovemu in Marijinemu Srcu
2020-02-29 08:15
Odbor za posvetitev Jezusovemu in Marijinemu Srcu (JMS) pripravlja postno duhovno obnovo za postni čas v letu 2020, ki bo v soboto, 29. februarja, ob 9.15 v cistercijanskem samostanu Stična. Srečanje se začne z molitvijo rožnega venca. Duhovno obnovo bo vodil upokojeni nadškof dr. Marjan Turnšek. Lepo ste povabljeni duhovniki, župnijski animatorji in vsi posvečenih JMS. Spomnili se bomo tudi 100-letnice smrti fatimske vidkinje in pastirice sv. Jacinte Marto.
Srečko Fras
predsednik združenja JMS

Srečanje in delavnice za voditelje ministrantskih skupin
2020-02-29 08:30 - 12:00
V soboto, 29. februarja 2020, bo v župnišču v Dobu srečanje za vse, ki jih duhovniki vidite kot možne kandidate za vodenje ministrantskih skupin oz. kot svoje pomočnike pri pastorali ministrantov. Srečanje bo razdeljeno na štiri vsebinske in praktiče sklope: poznavanje in sodelovanje pri bogoslužju, ministrantska duhovnost, v službi Cerkve (krmarjenje v odnosu do otrok, staršev in župnika) in rast ministrantske skupine (druženje izven bogoslužja).
Srečanje se bo začelo ob 9.30 in končalo predvidoma ob 13.00. Za udeležence bo pripravljeno okrepčilo.
Prijava preko spletne pošte: jureee@gmail.com do vključno 25. februarja 2020.
Jure Ferlež
referent

Spomladansko srečanje članov ŽPS in župnijskih sodelavcev
2020-03-07 08:00 - 12:00
Škofijski urad za laike vabi na srečanje članov ŽPS in župnijskih sodelavcev, ki bo v soboto, 7. marca (za člane ŽPS iz I. in III. arhidiakona oz. dekanij: Ljubljana – Center, Ljubljana – Moste, Ljubljana – Šentvid, Ljubljana – Vič/Rakovnik, Kamnik, Domžale, Litija, Zagorje).
Srečanje bo potekalo v Zavodu sv. Stanislava od 9.00 do 13.00 (sledi skupno kosilo). Na srečanju bomo prisluhnili predavanju g. Ervina Mozetiča: Veselje in težave ŽPS, sledila bo okrogla miza z naslovom: Moje izkušnje in izzivi dela v ŽPS in župniji, nato pa delo po skupinah.
Župnike prosimo, da svoje člane spodbudite k udeležbi in se srečanja tudi sami udeležite. Če se srečanja ne morete udeležiti na termin, določen za vašo dekanijo, ste dobrodošli tudi na preostali razpoložljivi termin. Informacije in prijave na: urad. za.laike.lj@rkc.si, 01 234 26 51.
dr. Mojca Bertoncel
tajnica Škofijskega urada za laike

Predavanje Otta Neubauerja: Kako odpreti vrata naše župnije
2020-03-09 17:45
V ponedeljek, 9. marca 2020, ob 18.45 prihaja v župnijo Ljubljana Sveti Križ teolog in oče šestih otrok Otto Neubauer. Na Dunaju je vodja Akademije za evangelizacijo, kjer se na teoretični in praktični ravni ukvarjajo z vprašanjem posredovanja evangelija.
V Sloveniji ga med drugim poznamo po knjigi Gremo na misijon. Predstavil bo bogate izkušnje, ki jih je v Avstriji in Nemčiji pridobil pri izpolnjevanju Jezusovega naročila: »Pojdite in oznanite evangelij vsemu stvarstvu.« Njegovemu pričevanju je leta 2011 prisluhnil tudi zaslužni papež Benedikt XVI.
Kako naj danes v Evropi govorimo o evangeliju, ki se dotika človeka v njegovem vsakdanu? Ali je krščanstvo v Evropi samo muzejski ostanek preteklosti ali lahko najdemo nove ideje za poti evangelizacije?
»Ljudje so žejni Boga. In včasih nimamo pravega oznanila, s katerim bi prišli v pravi stik z ljudmi. Predaleč smo, da bi odprli srca drugim. Zato se moramo vplesti v vsa vprašanja ljudi in moramo imeti čas, da jim prisluhnemo. Ljudi bi radi učili, kaj je prav in kaj narobe. Vendar moramo vstopiti v odnos s človekom, da mu pomagamo odkriti njegovo zgodbo in povezanost z Gospodom,« pravi Otto Neubauer.
Pred predavanjem bo ob 18.00 sveta maša.
Vir: Katoliška Cerkev

3. vseslovensko srečanje mož, očetov in sinov - DOGODEK JE PRELOŽEN!
2020-03-14 07:30 - 16:00
ZARADI NEVARNOSTI ŠIRJENJA KORONA VIRUSA JE DOGODEK DO NADALJNEGA PRELOŽEN!
Vse može prisrčno vabim na 3. vseslovensko srečanje mož, očetov in sinov, ki bo letos potekalo v soboto, 14. marca, od 8.30 do 17.00 ure v prostorih Škofijske gimnazije A. M. Slomška na Vrbanski cesti 30 v Mariboru.
Zbrali se bomo ob naslovu »Moškega in žensko je ustvaril« /1Mz 1,27/.

Ob 9.30 uri bo somaševanje vodil mariborski nadškof msgr. Alojzij Cvikl. Sledilo bo predavanje in pričevanje dr. Andreja Perka in njegove soproge Verene.
O temi predavanja se bomo možje pred kosilom pogovorili v malih skupinah.
Po kosilu sledi okrogla miza ob isti temi. Sodelovali bodo: Markos Tavares, Rudi Tavčar, Aleš Čerin in p. Viljem Lovše.
Srečanje bomo zaključili s skupno molitvijo in blagoslovom ob 17. uri.

Iz Ljubljane bomo imeli na razpolago tudi avtobus.
PRIJAVA
Srečanje je sad dvanajstletnega dela za može, ki sva ga začela p. Damjan Ristič in p. Viljem Lovše po metodi duhovnega pogovora. Iz tega je nastalo po Sloveniji že osemnajst moških skupin. Začeli smo z odmikom za moške, ki ga je obiskalo že čez 1300 mož. Od njih je prišla pobuda za mesečna srečanja pri katerih je lahko, če želi navzoč tudi župnik ali drug duhovnik. Smo dejavni na področju družine, Cerkve in družbe. Navdihuje nas povabilo papeža Frančiška, da gremo med ljudi in jih vabimo v Božjo družino. Posebno nalogo vidimo v vzajemni krepitvi bratstva, sinovstva in očetovstva. Družine in družba potrebujejo pogumne in odgovorne očete. Može, ki znajo drug drugemu pomagati živeti novozavezno moškost: “To je moje telo, ki se daje za vas!”
Poleg naših je v Sloveniji še sedem skupin, ki delajo metodi don Turbitta, vsaj pet pa je samoniklih in jih tudi podpirajo sobratje duhovniki.
Iskreno dobrodošli v Mariboru!
Vir: moskaduhovnost.si

Obisk Nickyja Cruza v Sloveniji - DOGODEK ODPOVEDAN
2020-03-17 18:00
DOGODEK JE ZARADI NEVARNOSTI ŠIRJENJA KORONA VIRUSA ODPOVEDAN.
V torek, 17. marca 2020, ob 19.00 bo na Gospodarskem razstavišču spregovoril Nicky Cruz.
Že od mladih nog se je soočal z nasiljem v domači družini. To ga je polagoma utrdilo v prepričanju, da se vse da rešiti z nasiljem. V letih odraščanja je postajal vedno bolj neobvladljiv, zato ga je oče poslal v Ameriko k enemu od svojih starejših sinov. Upal je, da ga bo v novem okolju srečala pamet, da bo uredil svoje življenje in si poiskal delo, s katerim se bo lahko vzdrževal. Žal se je Nickyjevo življenje odvilo v čisto drugo smer. V želji po varnosti je vstopil v ulično tolpo, ki je postala njegova družina. Tu je zaradi poguma in veselja do nasilja polagoma napredoval v predsednika ene najbolj nevarnih New Yorških uličnih tolp z imenom Mau Mau. Kot je pozneje povedal, bi s takim načinom življenja preživel največ 2 leti. Ali bi ga ubili, ali pa bi ga zaprli v dosmrtno ječo.
Ko je sprejel Jezusa v svoje srce, je v njegovo življenje polagoma prišlo vse tisto, kar nikoli ni poznal – veselje, optimizem in mir. Vse to še danes deli ljudem po vsem svetu. Je človek, ki mu je vredno prisluhniti. Spregovoril je tudi zapornikom v največjih zaporih širom sveta, med katere spada tudi Penal de Ciudad Barrios v El Salvadorju, ki je eden najnevarnejših zaporov na svetu. Svojo življenjsko zgodbo je popisal v knjigi z naslovom Run Baby, Run (Teci sinko teci), ki je prevedena tudi v slovenščino. V založbi Družina bo izšla v marcu 2020, prav tako pa tudi še ena njegova knjiga z naslovom Hudič nima matere (The Devil Has No Mother).
Karte lahko kupite na Petrolu (sistem Eventim).
Vir: Katoliška Cerkev

Vabilo redovnicam in redovnikom na redovniški študijski dan
2020-03-18 08:30 - 12:00
Komisija za duhovnost pri KORUS-u vabi redovnice in redovnike na redovniški študijski dan, ki bo v sredo, 18. marca 2020, v Šentjakobu pri sestrah usmiljenkah od 9.30 do 13.00, sledi kosilo.
Tema srečanja bo Izziv papeža Frančiška nam, Bogu posvečenim. Predavatelj bo p. Branko Cestnik CMF.
Vir: Katoliška Cerkev

Praznik sv. Jožefa, moža Device Marije
2020-03-18 - 2020-03-19
God in praznik sv. Jožefa, moža Device Marije in Jezusovega skrbnika obhajamo 19. marca.
Kolikor je zanesljivo znanega o sv. Jožefu, je zapisano v evangelijih po Mateju in Luku (prim. Mt 1,1–2,23; Lk 1,5–2,52). Genealogija obeh evangelijev ga uvršča med potomstvo kralja Davida (prim. Mt 1,16; Lk 1,27). Čeprav je bil kraljevskega rodu, Jožef ni bil bogat. Po vsej verjetnosti je bil reven, kar je razvidno iz daru samo »dveh grlic ali dveh golobov« (Lk 2,24) ob Jezusovem darovanju v templju (bogatejše družine so bile po judovski postavi dolžne darovati več, prim. 3 Mz 12,8). Jožefova družina je izvirala iz Betlehema v Judeji, vendar se je on preselil v Nazaret v Galileji, kjer je opravljal tesarsko obrt. Jožef se v evangelijih zadnjič omenja ob Jezusovem obisku templja v starosti približno 12 let (prim. Lk 2,41–52). Predvidevamo, da je Jožef umrl že pred začetkom Jezusovega javnega delovanja. Ostale zgodbe v zvezi z njegovo osebnostjo (npr. njegova domnevna visoka starost in ovdovelost v času poroke z Marijo), nimajo realne zgodovinske osnove in so bile ustvarjene z namenom zadovoljiti ljudsko radovednost o podrobnostih iz njegovega življenja.
Evangeliji nam kljub skopim podatkom rišejo sorazmerno jasno podobo o Jožefovi osebnosti. Bil je zvest in potrpežljiv mož, pokoren Božji volji glede njegovega življenjskega načrta, ob čemer je sprejel tudi vse spremljajoče težave. Evangelist Matej ga imenuje »pravičen« (Mt 1,19), saj je dojel načrt, ki ga je imel Bog z Marijo, in se zavestno vključil vanj tako, da je sprejel, zaščitil in poskrbel za svojo družino.
Jožef je zavetnik umirajočih, saj je ob predpostavki, da je umrl pred začetkom Jezusovega javnega delovanja, umrl v družbi Jezusa in Marije, kar za kristjane predstavlja idealen način, kako zapustiti zemeljsko življenje. Jožef je zavetnik očetov, obrtnikov, delavcev in krščanskih družin.
Leta 1870 je papež Pij IX. (1846–1878) sv. Jožefa uradno razglasil za zavetnika vesoljne Cerkve, s čimer je izpostavil njegovo vlogo podpornika, zaščitnika in vodnika svete družine, ki se je razširila na celotno Cerkev. Ob tej priložnosti je 19. marec določil za njegov godovni dan. Papež Pij XII. (1939–1958) je dodal še praznik Jožefa delavca, ki ga praznujemo 1. maja in sovpada s civilnim praznikom dela.
Papež Janez Pavel II. (1978–2005) je leta 1989 objavil apostolsko spodbudo z naslovom Odrešenikov varuh (1989), v kateri je razmišljal o življenju in pričevanju sv. Jožefa. God sv. Jožefa je v Cerkvi na Slovenskem slovesni praznik, saj je sv. Jožef zavetnik slovenskih dežel in zavetnik novomeške škofije.
Kongregacija za bogoslužje in disciplino zakramentov je 19. junija 2013 razglasila odlok o omembi sv. Jožefa, ženina Device Marije, v II., III. in IV. evharistični molitvi.
Vir: Katoliška Cerkev

Teden družine 2020
2020-03-18 - 2020-03-25
Teden družine redno obhajamo med praznikom sv. Jožefa, 19. marca (letos na četrtek), in Gospodovim oznanjenjem, 25. marca (sreda).
Tema letošnjega pastoralnega leta je Vseživljenjska kateheza. Zato je Urad za družino pri SŠK za Teden družine izbral geslo »Kdor se uči, je mlad«. Za vsak dan bosta pripravljeni določena misel in življenjska zgodba, molitev in iztočnica za pogovor v družini. Te vsebine bodo objavljene na spletnih straneh. Župnije bodo prejele zloženke, namenjene družinam.
Luka Mavrič
Urad za družino SŠK
Vir: Katoliška Cerkev

Spomladansko srečanje članov ŽPS in župnijskih sodelavcev
2020-03-21 08:00 - 12:00
Škofijski urad za laike vabi na srečanje članov ŽPS in župnijskih sodelavcev, ki bo v soboto, 21. marca (za člane ŽPS iz II. in IV. arhidiakonata oz. dekanij: Radovljica, Kranj, Šenčur, Tržič, Škofja Loka, Vrhnika, Cerknica, Ribnica, Grosuplje). Srečanje bo potekalo v Zavodu sv. Stanislava od 9.00 do 13.00 (sledi skupno kosilo). Na srečanju bomo prisluhnili predavanju g. Ervina Mozetiča: Veselje in težave ŽPS, sledila bo okrogla miza z naslovom: Moje izkušnje in izzivi dela v ŽPS in župniji, nato pa delo po skupinah.
Župnike prosimo, da svoje člane spodbudite k udeležbi in se srečanja tudi sami udeležite. Če se srečanja ne morete udeležiti na termin, določen za vašo dekanijo, ste dobrodošli tudi na preostali razpoložljivi termin (7. 3.). Informacije in prijave na: urad.za.laike.lj@rkc.si, 01 234 26 51.
dr. Mojca Bertoncel
tajnica Škofijskega urada za laike

Romanje nosečih mater in parov, ki si želijo otrok
2020-03-21 09:00
Na soboto pred praznikom Gospodovega oznanjenja Mariji, 21. marca, bo v baziliki Marije Pomagaj sveta maša in blagoslov nosečih mater in parov, ki si želijo otrok. Somaševanje ob 10. uri bo vodil msgr. dr. Jurij Bizjak.
Po Marijinem materinstvu je posvečeno materinstvo vseh mater sveta zato pred praznikom Gospodovega oznanjenja Mariji k Mariji Pomagaj na Brezje priromajo noseče matere in pari, ki si želijo otrok.
Sveto mašo ob 10. uri bo daroval koprski škof msgr. dr. Jurij Bizjak. Med sveto mašo bo g. škof nosečim materam in parom, ki si želijo otrok, podelil blagoslov.
Vir: Marija.si

Izbira članov ŽPS-jev - DOGODEK JE PRELOŽEN!
2020-03-21 - 2020-03-22
Zaradi Korona virusa je DOGODEK DO NADALJNEGA PRELOŽEN!
Mandat članov ŽPS-jev se po petih letih izteka. Župnije bodo prejele Priročnik za izbiro članov župnijskega pastoralnega sveta v tiskani obliki. Priročnik oz. gradiva so dostopna tudi na spletni povezavi: http://nadskofija-ljubljana.si/laiki/zps-in-dps/zupnijski-pastoralni-sveti/gradiva/.
Gradiva vsebujejo dva pravilnika za izbiro članov ŽPS-jev (s kandidatno listo in brez kandidatne liste oz. z glasovnico). O tem, kateri pravilnik bo uporabljala posamezna škofija, odloča škof ordinarij. Če škof podpira oba načina izbire, se župnik sam oz. skupaj z ŽPS-jem odloči, kateri način izbire članov ŽPS-ja je za njihovo župnijo primernejši.
Slovenski škofje so na seji 13. januarja 2020 za datum izbire novih članov ŽPS-jev potrdili 22. marec oz. četrto postno nedeljo. Predstavitev novih članov ŽPS-jev župnijskemu občestvu bo na 7. velikonočno nedeljo, to je 24. maja. Naj bo izbira članov ŽPS-jev res modra in premišljena, saj bodo župnikovi najpomembnejši sodelavci za obdobje naslednjih petih let.
Igor Dolinšek,
voditelj Odbora za ŽPS pri Koordinaciji pastoralnih služb
Vir: Katoliška Cerkev

Gospodovo oznanjenje, slovesni praznik
2020-03-24 - 2020-03-25
Na praznik Gospodovega oznanjenja, ki ga v Katoliški Cerkvi obhajamo 25. marca, praznujemo obisk nadangela Gabrijela pri Devici Mariji v Nazaretu.
Mesto Nazaret je po vsem svetu že dva tisoč let znano po dogodku, o katerem poroča evangelist Luka in ki se ga spominjamo trikrat na dan zjutraj, opoldne in zvečer, ko se oglasijo zvonovi in molimo: »Angel Gospodov je oznanil Mariji …« Skrivnost Gospodovega oznanjenja in učlovečenja se je dogodila v skromnem prostoru, ki je danes pod novo nazareško baziliko Oznanjenja. Tu je preprosta nazareška deklica Mirjam-Marija pristala na povabilo božjega poslanca nadangela Gabrijela, da postane mati učlovečenega božjega Sina. Tu je izrekla za zgodovino človeštva najpomembnejši ‘da’ in s tem se je začel uresničevati božji načrt odrešenja.
Marija je s tem načrtom odrešenja tako tesno povezana, da je vsak Gospodov praznik tudi Marijin. Posebej velja to za današnji praznik. Stari cerkveni koledarji ga imenujejo »oznanjenje učlovečenja preblaženi Devici Mariji«, drugod najdemo ime ‘začetek odrešenja’ ali ‘spočetje Kristusa’. Prvotno je bil 25. marec Gospodov praznik, že v 7. stoletju so v Španiji iz njega napravili praznik Marijinega deviškega božjega materinstva, najbrž spričo tega, ker je bila na koncilu v Efezu leta 431 slovesno razglašena verska resnica o Marijinem božjem materinstvu. Pokoncilska preureditev cerkvenega koledarja je spet poudarila, da je to Gospodov praznik.
Zakaj je ta praznik nastavljen ravno na 25. marec? Razdalja devetih mesecev od Jezusovega spočetja do njegovega rojstva, ki se ga z lepim praznikom spominjamo 25. decembra, je gotovo hotena. Toda vprašanje je, kateri datum je izhodišče za drugega. Sodobni raziskovalci menijo, da je izhodišče bilo oznanjenje in ne božič. 25. marec, ki je pomladansko enakonočje, je v starih časih veljal za dan stvarjenja sveta in ravno zato tudi za dan Jezusovega spočetja, s katerim je bil položen temelj za novo stvarjenje. Postni čas pa je bil malo primeren za slovesnosti in po nekaterih pokrajinah so jih prepovedali. V Španiji so sredi 7. stoletja obhajali praznik Marijinega oznanjenja 18. decembra, osem dni pred Gospodovim rojstvom, drugod pa je ostal 25. marca.
V ljudski pobožnosti se je ta praznik hitro uveljavil, predvsem z vsakdanjo trikratno molitvijo angelovega češčenja. Nekdaj je skoro vsak katoliški kristjan ob zvonjenju trikrat na dan dejansko za trenutek odložil svoje delo in zmolil tri zdravamarije s pristavkom, ki kratko označuje vsebino skrivnosti, ko se je druga božja oseba naselila v Marijinem deviškem telesu in s tem v naročju človeške zgodovine. Krščanska umetnost je rada upodabljala prizor angelovega oznanjenja Mariji.
Po Marijinem materinstvu je posvečeno materinstvo vseh mater sveta, zato na današnji praznik obhajamo krščanski materinski dan. O vzvišenem poklicu matere govori tudi poslanica, ki so jo škofje naslovili na žene ob koncu drugega vatikanskega koncila: »Žene, vaša poklicanost je, da varujete domače ognjišče, da ljubite vire življenja, da imate srce za novi rod! Priče ste skrivnosti začetkov življenja. Roteče vas prosimo, da predvsem skrbite, da se ohrani človeški rod.«
Na ta praznik obhajajo god številne žene in dekleta, ki so jim pri krstu dali ime po Mariji. Oblike tega imena so neštete.
Vir: Katoliška Cerkev

15. Radijski misijon na Radiu ognjišče: Si upaš živeti?
2020-03-28 - 2020-04-04
15. Radijski misijon na Radiu ognjišče z naslovom Si upaš živeti? bo od 29. marca do 4. aprila.
S svojimi razmišljanji v osrednjih dnevnih govorih (ob 17. uri) bodo sodelovali: p. Anselm Grün, nadškof Marjan Turnšek, Simon Potnik, Marko Rijavec, Marjan Lampret, Peter Pučnik in Bojan Ravbar.
V kratkih govorih, svetovalnici in pogovorih bodo sodelovali še drugi duhovniki, redovniki, redovnice in laiki.
Vsak dan bosta misijonska govora ob 10.15 in 17. uri. Ponovitev bo vsak večer med 22. in 24. uro.
Posnetki bodo na voljo tudi v radijskem arhivu na spletni strani Radia Ognjišče. V času misijona bo od ponedeljka do petka maša ob 19. uri. Vsak večer ob 20. uri bo pogovorni večer, v katerem bodo lahko sodelovali poslušalci.
V času radijskega misijona je petek, 3. aprila, načrtovan kot SPOVEDNI DAN. Zato se na vse duhovnike obračamo s prošnjo po sodelovanju in organizaciji spovedovanja po dekanijah oz. župnijah. Prosimo, če je le mogoče, da se v vsaki dekaniji dogovorite za eno cerkev, kjer bo priložnost za spoved od jutra do večera (brez opoldanskega odmora). Prosimo, da na e-naslov: glavni.urednik@ognjisce.si ali po tel.: 01/512-11-26 sporočite do 27. marca, kje bo priložnost za prejem svete spovedi od jutra do večera, da bomo lahko pravočasno objavili seznam na naši spletni strani in v samem programu.
Vir: spletna stran Družine

Nagovor nadškofa Zoreta ob 5. postni, tihi nedelji
2020-03-29 10:20
V teh dneh ko so naše vezi razrahljane ljubljanski nadškof msgr. Stanislav Zore tudi kot predsednik Slovenske škofovske konference, vsako nedeljo nagovori gledalce RTV Slovenija. Nagovori so kmalu za tem dostopni na družbenih omrežjih nadškofa in naši spletni strani.

Molitev škofov SŠK
2020-03-30 20:00
Škofje Slovenske škofovske konference vsak ponedeljek molimo in Boga prosimo za ustavite pandemije koronavirusa. Dogodek bomo prenašali preko FB strani Nadškof Stanislav Zore in valov Radia Ognjišče. Zaradi radijskega misijona tokrat izjemoma ob 21h.

Sveta maša ob 30. obletnici skavtov v Sloveniji - ODPOVEDANO
2020-03-31 17:30
Slovensko združenje katoliških skavtov in skavtinj praznuje 30. obletnico prisotnosti skavtov v Sloveniji. Ob tej priložnosti se bodo zahvalili za svoje delovanje s sveto mašo, v ljubljanski stolnici sv. Nikolaja, 31. marca, ob 18.30 uri.

Veliki četrtek
2020-04-08 - 2020-04-09
Verniki bodo obrede velikega četrtka spremljali po Radiu Ognjišče in TV Exodus.
Verniki lahko na ta dan zmolijo rožni venec za duhovne poklice.
V cerkve, kjer bo postavljena »ječa«, verniki lahko pridejo k molitvi, vendar naenkrat ne več kot 10 oseb.
Verniki darujejo za mašne namene in vzdrževanje župnije z bančnim nakazilom na TRR župnije.

Veliki petek
2020-04-09 - 2020-04-10
Verniki naj zmolijo žalostni del rožnega venca oziroma molijo križev pot ob 15.00 (na Radiu Ognjišče). Prav tako so povabljeni, da spremljajo križev pot papeža Frančiška (TV SLO 2, 21.10h).
V cerkve kjer bo postavljen »Božji grob«, verniki lahko pridejo k osebni molitvi, vendar naenkrat ne več kot 10 oseb.
Verniki preberejo pasijon po Janezu.

Velika sobota
2020-04-10 - 2020-04-11
Blagoslov in delitev ognja letos odpadeta.
Škofje določajo, da je zaradi epidemije veljaven blagoslov jedil po televiziji oz. radiu.
Verniki naj pripravijo velikonočna jedila in se udeležijo televizijskega prenosa blagoslova veliko-nočnih jedil iz mariborske stolnice, ki bo na TV SLO 1 ob 15.00 in na TV SLO 2 ob 17.45.
Verniki lahko doma sami spoštljivo blagoslovijo jedila.
Župnik vernike seznani, da bo ob 20.00 obhajal velikonočno vigilijo, in jih povabi, naj se mu v duhu pridružijo. Verniki so povabljeni, da spremljajo obred po medijih s prižganimi svečami v svojih domovih.
Vstajenjske procesije letos odpadejo. Verniki so vabljeni k ogledu velikonočne poslanice slovenskih škofov, ki bo na TV SLO 1 na veliko soboto zvečer (poslanico bo predstavil škof msgr. dr. Jurij Bizjak).

Velika noč
2020-04-11 - 2020-04-12
Škofje vabijo vse vernike (družine) v Sloveniji, da se ob 8.00 zberejo na velikonočnem zajtrku in zmolijo molitev z blagoslovom.
Župniki bodo ob 8.00 zvonili z vsemi zvonovi kot vabilo k zajtrku in v znamenje velikonočnega praznika.
Župniki (duhovniki) darujejo velikonočno mašo sami v svojih zaprtih župnijskih cerkvah brez udeležbe vernikov in brez somaševanja. Župnik bo obvestil župljane, kdaj bo obhajal sveto mašo, in jih povabil, naj se mu v duhu pridružijo.
Škofje vabijo vse vernike, da spremljajo prenos velikonočne svete maše iz mariborske stolnice (TV SLO 2 ob 10.00).
Škofje vabijo vse vernike k ogledu tedenskega nagovora nadškofa Zoreta (TV SLO 1, predvidoma ob 11.20).
Škofje vabijo vse vernike, da spremljajo prenos papeževega blagoslova Urbi et Orbi, ki bo predvidoma ob 12.00 na TV SLO 1.
Verniki darujejo za mašne namene in vzdrževanje župnije z bančnim nakazilom na TRR župnije.
